යුද හමුදා ක්‍රීඩා ඉතිහාසයේ ඉතා වැදගත් සංදිස්ථානයක් මෙහිදී පසුකරන බැවින් මෙවර ක්‍රීඩා තරගාවලිය අභිමානවත් ලෙස සැමරීමට කටයුතු සංවිධානය කර ඇතැයි යුද හමුදාපති ලුතිනන් ජෙනරාල් දයා රත්නායක මහතා පවසයි.උතුර-නැ‍ඟෙනහිර ප්‍රදේශවලින් යුද හමුදාවට සම්බන්ධවු විවිධ ජාතීන්ට අයත් දක්ෂ ක්‍රීඩක ක්‍රීඩිකාවන් වැඩි පිරිසක් මෙවර යුද හමුදා ක්‍රීඩා තරගාවලියට එක්වීමද විශේෂත්වයකි.යුද හමුදා මලල ක්‍රීඩා තරගාවලියට සමගාමීව මලල ක්‍රීඩා ඉතිහාසය ඇතුළත් ප්‍රදර්ශනයක්, යුද හමුදා මලල ක්‍රීඩා ඉතිහාසය ඇතුළත් පොතක් එළිදැක්වීම හා මලල ක්‍රීඩා ප්‍රණාම උළෙලක් පැවැත්වීමට කටයුතු සංවිධානය වෙයි.ක්‍රීඩා ඉතිහාසය ඇතුළත් ප්‍රදර්ශනය ක්‍රීඩා තරගාවලිය පැවැත්වෙන සුගතදාස ක්‍රීඩා සංකීර්ණ පරිශ්‍රයේදී විවෘත වන අතර එහිදී යුද හමුදාවට හා ශ්‍රී ලංකාවට මලල ක්‍රීඩාවෙන් කීර්තියක් ගෙනදුන් ක්‍රීඩක ක්‍රීඩිකාවන් දෙදෙනකුගේ ක්‍රීඩා දිවියේ විශේෂ අවස්ථා ඇතුළත් ඡායාරූප 170ක් ප්‍රදර්ශනය කිරීමට නියමිතය.